26.5.2013

Referat af generalforsamling i Rude Sø Ejerlag 23.5.2013

Generalforsamlingen blev afholdt i henhold til vedtægterne onsdag d. 23. maj 2013 kl. 19.30

hos Thorkil Hansen, Kongevejen 440.

Dagsorden

Valg af dirigent

Henrik Rasmussen blev valgt som dirigent

Formandens beretning

Formandens beretning

Efter utålmodig venten er der endelig kommet forårsvarme i luften. Skønt vinteren var lang, blev det langt fra den perfekte skøjte sæson. Skiftende vejr medførte en is, der i lange perioder, ikke egnede sig til skøjteløb. De få dage hvor vejret tillod det, var Søren som altid på pletten med ismaskinen, så medlemmerne sikkert kunne benytte isen. En stor tak til Søren.

Efter sidste generalforsamling har bestyrelsen haft en træg start. Det var svært at finde en ny formand der ville løfte den tunge arv efter den afgåede og højt respekterede formand Steen Sverdrup-Jensen. Men efter hårde forhandlinger indvilligede undertegnede i, at påtage sig det tunge ansvar. I den forbindelse vil jeg på vegne af Rudesø Ejerlag, takke Steen for, på fornemste vis, at have varetaget søen og Ejerlagets interesser gennem mange år. Ikke mindst for at have stillet hus og terrasse til rådighed for bestyrelsesmøder, generalforsamlinger og festen i forbindelse med søens 75 års jubilæum.

I forbindelse med konstitueringen, har vores mangeårige kasserer, maskinmester og maskinfører for is-fejemaskinen, Søren Loldrup, overgivet ansvaret for økonomien til Keld Garfort. En stor tak til Søren, som fortsat er medlem af bestyrelsen, for på forsvarlig vis at have passet Ejerlagets økonomi.

Vandprøver

Bestyrelsen har valgt ikke at fortsætte med at tage vandprøver. År efter år viser tallene at søens indhold af colibakterier ligger under grænseværdierne for badevand. Dog med undtagelse af de få gange hvor der har været skybrud og slusen er løbet over. I de tilfælde har det vist sig at coli tallet er faldet under grænseværdien efter et til to døgn. Så med mindre denne beslutning vækker opstandelse blandt medlemmerne, indstiller bestyrelsen fortsat vandprøverne.

Øen

Keld Garfort har skånsomt beskåret øen og sikret passage således at der kan sejles hele vejen rundt om søen. Om rydningen også vil gøre øen attraktiv for svanerne igen, må tiden vise.

Hjemmesiden

Vores webmaster Puk, varetager på bedste vis vores hjemmeside. Der går ikke mange sekunder fra bestyrelsen sender et referat, til det er publiceret på hjemmesiden. Det fungerer upåklageligt. Tak til Puk for at sikre at vidensdeling nu er gjort mulig og fungerer så godt.

Bådebro

Indledningsvis henstiller bestyrelsen til, som så ofte før, at bådejere tager deres både op inden vinter og is sætter ind. Det er farligt for dem der færdes på isen da isen omkring bådene ofte er svækket. Vi skal ikke have drukneulykker.

Efter generalforsamlingens beslutning om opførelse/reparation af fællebroen ved Rudesøvej er der kommet et regulativ på tværs. Henrik Rasmussen, har gjort os opmærksom på at Rudersdal Kommune i 2008 har vedtaget et regulativ for etablering af bådebroer. Kommunen siger i sin vejledning:

Bådebro ved søer

Hvis din grund grænser op til en sø, og du gerne vil bygge en bådebro, kræver det en tilladelse fra kommunen. Rudersdal Kommune har vedtaget nogle retningslinjer for etablering af bådebroer i kommunens søer, som du altid skal overholde.

Din ansøgning om etablering af en bådebro skal indeholde:

Oplysning om adresse eller matrikelnummer

Hvis etablering af bådebroen involverer andre grundejere i området, skal du også have skriftlig accept fra de pågældende

Tegningsmateriale der klart og tydeligt viser bådebroens udformning og placering

Rudersdal Kommune har ca. 500 søer og 6 km kyststrækning.

Bådebroer

Kommunalbestyrelsen har vedtaget et regulativ for etablering af bådebroer i søerne og langs Øresundskysten.

Formålet med regulativet er en klar og ensartet sagsbehandling, som tager højde for de æstetiske, de botaniske, de biologiske og de landskabelige værdier, som forefindes i og omkring de mange søer og langs kysten i kommunen.

Regulativet omfatter udelukkende private bådebroer.

Bestyrelsen kan ikke sidde denne information overhørig og har derfor valgt ikke at igangsætte byggeriet, selv om der er bestilt materialer. Der igangsættes straks en ansøgning til kommunen med henblik på tilladelse til opførelse af broen. I den forbindelse vil vi høre om der blandt medlemmerne er en ingeniør eller andre der har adgang til- og kan betjene et CAD program, således at vi kan producere en tegning til godkendelse hos kommunen.

Vedlagt til beretningen - Bilag 1:

“Retningslinier for etablering af bådebroer i søer i Rudersdal Kommune”.

Trappen til fællesbroen ved Rudesøvej vil blive etableret som planlagt og hækken klippet.

Med disse ord, vil jeg slutte beretningen med ønske om en god og varm sommer til jer alle.

Thorkil S. Hansen

Kommentarer til formandens beretning:

Der var en debat omkring opførelsen af en ny bro ved Rudesøvej. Det er blevet bestyrelsen bekendt, at der skal søges hos kommunen før man opfører eller vedligeholder (med væsentlige ændringer) en ny bro. Derfor er det bestyrelsens holdning, at vi ikke vil igangsætte et projekt før vi har søgt og fået tilladelse. Flere lodsejere mente, at det ikke var nødvendigt at søge ved reparation og vedligeholdelse, men Henrik Rasmussen fastslog, at der skal søges selv ved mindre ændringer.

Diskussionen afsluttedes med en afstemning hvor 14 var for og 3 i mod en reparation af den eksisterende bro. En reparation vil således ikke kræve nogen ansøgning.

Indkomne forslag (Se bilag fra indkaldelse til generalforsamling og senere omdelt forslag)

Bestyrelsen havde fremsat 3 forslag til vedtægtsændringer og Inger-Lis Frisenberg et forslag til vedtægtsændring.

Bestyrelsen trak sit ”Forslag 3” tilbage og de øvrige forslag blev vedtaget. I henhold til vedtægterne var der dog ikke nok stemmeberettigede til stede til at ændringerne kan træde i kraft, så der indkaldes til ekstraordinær generalforsamling d. 4.6.2013 kl. 19.30 hos Søren Kraunsøe, Søholmen 2, med dette ene punkt på dagsordenen.

Inger-Lis Frisenbergs to øvrige forslag om medlemsfortegnelse og fortegnelse med kontaktinformationer for bestyrelsens medlemmer blev vedtaget.

Forslag fra Henrik Rasmussen om fortøjning af max. 1 båd ved de fælles bådebroer blev ikke vedtaget.

Det blev vedtaget at vores regulativ suppleres med en henstilling til, at alle både af sikkerhedsmæssige årsager tages op om vinteren.

Fremlæggelse af regnskabet

Søren Loldrup fremlagde regnskabet, som blev godkendt.

Fastlæggelse af kontingent

Bestyrelsen havde foreslået uændret kontingent på kr. 250,-, hvilket blev vedtaget.

Valg af bestyrelse

Søren Loldrup var på valg og modtog genvalg

Henrik Rasmussen, Rudesøvej 10 modtog nyvalg til bestyrelsen

Eventuelt

Puk Mørk mindede om at Rudesø Ejerlag til næste år har 80 års jubilæum. I den forbindelse nedsattes et festudvalg bestående af: Mette Palm, Linda Loldrup, Eva Sverdrup, Stine ?? og Jette Kraunsøe.

Stor tak til Annette og Thorkil for at lægge hus til generalforsamlingen.

Søren Kraunsøe/ 26.maj 2013